<classify> SERIKALI imesema maandalizi ya shughuli za Mkutano wa Jumuiya ya Maendeleo Kusini mwa Afrika SADC yamekamilika kwa kiwango kikubwa, na sasa Tanzania iko tayari kuanza kupokea wageni na viongozi waandamizi wa nchi 16 wanaotarajiwa kuhudhuria mkutano huo wiki ijayo jijini Dar es Salaam.Aidha, Tanzania imekabidhiwa rasmi Uenyekiti wa Kamati ya Makatibu Wakuu wa SADC. Akizungumza wakati wa ukaguzi wa magari yatakayotumiwa na viongozi mbali mbali watakaohudhuria mkutano huo, Waziri wa Mambo ya Nje na Ushirikiano wa Afrika Mashariki, Profesa Palamagamba Kabudi amesema maandalizi yamekamilika baada ya shughuli ya ukaguzi na kujiridhisha kuhusu utayari wa kuwapokea wageni.Profesa Kabudi alisema serikali imejiridhisha kuwa ina uwezo na iko tayari kuwapokea wageni na viongozi wakiwemo marais wa nchi 16 za ukanda wa kusini mwa Afrika baada ya kukagua mahali watakapofikia, sehemu ya kufanyika kwa mikutano mbali mbali na mambo mengine muhimu kwa wageni hao.Aidha, alieleza utaratibu wa viongozi wakuu wa nchi na serikali watakavyoanza kuwasili kwa kufafanua kuwa marais na wafalme wanatarajiwa kuanza kuwasili Agosti 16, licha ya ukweli kuwa shughuli za SADC zimekwishaanza tangu Agosti 5 ambayo ilikuwa na Wiki ya Maonesho ya Viwanda iliyohitimishwa juzi. Wiki hiyo ya maonesho ya viwanda imefuatiwa na mkutano wa makatibu wakuu ulioanza jana ambao utakuja ule wa mawaziri kabla ya wakuu wa nchi na serikali kukutana Agosti 17 na 18, mwaka huu.Katika hatua nyingine, Tanzania imekabidhiwa rasmi Uenyekiti wa Kamati ya Makatibu Wakuu wa SADC. Makabidhiano hayo yalifanyika jana jijini Dar es Salaam kati ya Katibu Mkuu wa Wizara ya Ushirikiano na Uhusiano wa Kimataifa wa Namibia, Balozi Selma Ashipala-Musavyi na Katibu Mkuu wa Wizara ya Mambo ya Nje na Ushirikiano wa Afrika Mashariki wa Tanzania, Dk Faraj Mnyepe.Dk Mnyepe anachukua uenyekiti huo wa Kamati ya Makatibu Wakuu wa SADC na ataitumikia nafasi hiyo katika kipindi cha mwaka mmoja ujao. Baada ya kukabidhiwa uenyekiti huo, Dk Mnyepe alitangaza kufunguliwa rasmi kwa Mkutano wa Makatibu Wakuu hao ambao utafikia tamati Agosti 12 na kufuatiwa na Mkutano wa Mawaziri wa Mambo ya Nje wa SADC.Dk Mnyepe alisema ni heshima kwake na Tanzania kwa ujumla kukabidhiwa nafasi hiyo ya uongozi ambayo ni muhimu katika kuileta familia ya SADC pamoja katika kutekeleza mambo ya msingi ya jumuiya hiyo.Namshukuru Mwenyekiti aliyemaliza muda wake dada yangu Selma kwa kazi nzuri aliyoifanya katika kufanikisha malengo yetu katika kipindi cha mwaka mmoja uliopita, pia namshukuru Katibu Mtendaji wa SADC, Dk Stergomena Tax na Sekretarieti yote ya SADC kwa juhudi wanazofanya kwa ustawi wa jumuiya yetu, alisema Dk Mnyepe.Kwa mujibu wake, Tanzania inakabidhiwa uenyekiti wa SADC katika kipindi ambacho inaadhimisha miaka 20 ya kumbukizi ya kifo cha Mwana wa Afrika na Baba wa Taifa, Mwalimu Julius Nyerere aliyefariki dunia mwaka 1999.Akizungumzia ajenda ya viwanda, alisema Baraza la Mawaziri wa SADC lililokutana Machi 2015, lilipitisha mkakati wa viwanda na kuifanya hoja ya viwanda kuwa ajenda muhimu ya utangamano wa kikanda.Alisema kaulimbiu ya mwaka huu inayosema Mazingira Wezeshi ya Biashara kwa Maendeleo Jumuishi na Endelevu ya Viwanda iwe kichocheo cha kukuza sekta ya viwanda katika nchi wanachama wa SADC na kwa kufanya hivyo, itaongeza mtangamano wa kibiashara, kutengeneza ajira, kuongeza mapato ya serikali pamoja na kuboresha maisha ya watu.Maonesho ya Nne ya Wiki ya Viwanda ya SADC ni ushuhuda kwamba suala la viwanda linapewa kipaumbele cha juu kwa maendeleo endelevu ya Jumuiya ya SADC, alisema.Kwa upande wake, Balozi Ashipala-Musavyi alisema Tanzania ilitoa mchango muhimu katika mapambano dhidi ya ukoloni katika nchi za kusini mwa Afrika na kuongeza kuwa kwa mara ya kwanza Machi 23, 2019 iliadhimishwa Siku ya Ukombozi wa Kusini mwa Afrika.  <topic>: kitaifa 